《和六一居士守汝阴禁相似物赋雪》
宋代·释居简

涟漪碎剪成新萼，廉纤带雨尤轻薄。人间但见巧番腾，天上不知谁制作。

九地瑕疵都粉饰，重云揞塞难恢廓。晓光夺目增眩转，夜色侵灯尤闪烁。

康庄充斥去无路，老干压低摇不落。寒棱冻得水生皮，气艳冷欺裘拥貉。

可胜思苦相嘲谑，旋忘手冻争拿攫。乱委平堆可照书，圆瑳小握供弹雀。

静闻裂竹亟扶颠，勇作探春思蹑屩。犯寒果胜附炎热，苦饥预庆歌丰乐。

长须嫩煮蚓方泣，小龙新破团初瀹。默观造物真戏剧，更看一色吞沙漠。

载赓险韵付衔枚，孤军大敌空横槊。寡和尤知白雪高，非偶自贻齐大噱。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。